《同揭明府过厓山吊古》
明代·赵应元

大厦应难一木支，忠臣宁肯羡鸱夷。身投鱼腹知忘恨，泪湿龙髯最可悲。

如臼存孤心已许，若员覆楚志空期。登临四顾增惆怅，把酒凭君话旧时。

作者简介：赵应元，字葆初，一字肖鹤。新会人。明神宗万历二十三年（一五九五）进士。初令无锡，擢虞部主事，晋郎中。会奉使易州，取道归省，寻卒。有《栖玄集》、《史粹》、《葩经》、《至言》等书。清温汝能《粤东诗海》卷四二、道光《新会县志》卷九有传。